એમને જતાં જોતો હું ક્યાંય સુધી એમ જ ઊભો રહી ગયો. સમયની કોઈ સુધ-બુધ મને રહી ન હતી. કદાચ એકાદ કલાક પણ થઈ ગયો હશે. પાછળ વળીને ક્ષિતિજે ફેલાયેલી મિસિસિપી તરફ મેં નજર નાખી. નદીને સામે કિનારે, કે પછી કોઈ ટાપુ ઉપરનાં ખાસ લીલાં નહીં એવાં વૃક્ષોની હારમાળા નજરે પડતી હતી. ફરી કેટલોક સમય પસાર થઈ ગયો, અને છતાંયે હું ત્યાં જ, એ વૃક્ષોને તાકતો ખોડાઈ રહ્યો. નદીના ઉપરવાસ તરફ હું ચાલતો થયો. મારા ચલવાથી પંખીઓ ચમકીને માળામાંથી બહાર નીકળીને ઝાડીઓ ઉપર ચકરાવા લાગ્યા. ક્યાંક-ક્યાંક પાણીમાંથી ઊછળતી માછલી દેખાતી હતી… વસંત ઋતુ હતીને આ!